open-index/open-wikipedia-markdown huggingface dataset:
NV Elmar

**N.V. Elmar** of ELMAR (oficialmente *"Naamloze Vennootschap Electriciteit-Maatschappij Aruba"*) ta e compania nacional distribuidor di coriente na Aruba. A funda e compania dia 22 di juni 1950. E tin un concesion como proveedor exclusivo di electricidad, cu ta vence na 2026.

## Historia
Entre 1923 y 1930 e generacion y distribucion di electricidad na Oranjestad tabata den man di e rumannan A.J.P. y J. van Meeteren. E fabrica tabata situa den Windstraat. Na 1931 John G. Eman ta wordo otorga un concesion di 25 aña pa Oranjestad y su alrededor. Na 1950 e ta pasa su compania pa OGEM (Overzeese Gas- en Elektriciteitsmaatschappij N.V.), un compania Hulandes-Indones di gas, ku ta ricibi un concesion pa 50 aña.
 
Na novèmber 1950 e suministro di electricidad ta pasa pa ELMAR como compania recien funda cu OGEM como accionista mayoritario y gobierno di Aruba como accionista minoritario. Despues di 1964 ELMAR a limita su mes na distribucion di electricidad y pa esaki a sera un acuerdo di suministro ku WEB Aruba. E bancarota di OGEM y e politica di gobierno Arubano pa tin control riba tur utilidad na Aruba a termina na 1990 cu gobierno adkiriendo tur accion. E financiamento di e compra tabata mara na e exigencia cu e maneho di e accionnan mester cay bou di un compania madre. Pa e meta aki a funda Utilities Aruba N.V. dia 30 di juli 1990.

## Operacion
ELMAR ta suministra energia na alrededor 41.000 cliente, pa cual e ta instala y mantene un infrastructura pa distribucion di electricidad rond Aruba. Mayoria di e energia distribui ta wordo adkeri for di WEB. Solamente un parti menor ta procedente di otro partidonan manera e parke solar na Aeropuerto Internacional Reina Beatrix of e asina yama conexionnan di "distributed generation" cu ta entrega coriente bek via e red. Otro servicionan di e compania ta inclui e iluminacion di e espacio publico, cu ta ensera alrededor di 13.000 pal'i lus cu ta ekipa cu lampi tipo LED. Desde 2022 e ta opera un red di stacion pa recarga vehiculo electrico. 

E compania ta conta cu un total di 165 empleado den servicio directo.

## Link externo
*www.elmar.aw 
*www.utilitiesarubanv.com
Comite Olimpico Internacional

In

**Comite Olimpico Internacional** (COI) ta un organisacion mundial no-gubernamental cu ta estableci na Lausanne, Suisa. Fundadonan di COI na 1894 tabata Pierre de Coubertin y Demetrios Vikelas. E organisacion tin como meta pa organisa cada cuater aña e Weganan Olimpico di Zomer y di Invierno. Tambe desde 2010 ta tuma luga bou supervision di COI e Weganan Olimpico Hubenil, cu ta parti den weganan di zomer y di invierno igual na esunnan pa adulto.

COI ta e organo di autoridad pa cu e comitenan olimpico nacional (CONs) y e "Movimiento Olimpico" riba nivel mundial, fihando COI su condicionnan na tur entidad y individuo envolvi den Weganan Olimpico. E organisacion tin 114 miembro fiho y desde 2016 206 comitenan olimpico nacional ta oficialmente reconoci. Desde 1996 reconocimiento ta limita exclusivamente na paisnan independiente. 

Dentro di Reino Hulandes reconocimiento ta vigente pa e CONs di Hulanda, y Aruba. Atletanan di Corsou y di Sint Maarten cu kier participa na e weganan olimpico por haci esaki via e Comite Olimpico Arubano (COA) of via Nederlands Olympisch Comité (NOC), pues e atleta ta representa sea Aruba of Hulanda.

## Structura

Ehecucion di e directiva diario di COI ta den man di e siguiente organonan:
* *Presidente*
E presidente ta representa COI y desde 1972 ta wordo eligi dor di tur miembro di COI pa medio di votacion secreto. Eleccion ta pa un termino di ocho aña cual por wordo prolonga cu cuater aña mas.
* *Directiva Ehecutivo*
* *COI Session*
Water- en Energiebedrijf Aruba NV

**Water en Energiebedrijf Aruba NV** (abrevia WEB Aruba o WEB), ta un compania di utilidad nacional di Aruba, cu ta produci awa y coriente. E ta existi pa 86 aña caba y tin mas o menos 350 empleado den servicio directo.

## Historia
Aruba a cuminsa desalina awa di laman desde aña 1903. Na 1932 a funda Landswatervoorziening na Balashi. Desde e tempo ey te 2007 Aruba tabata produci awa destila. Na aña 1958 a cuminsa combina produccion di awa y coriente. Pa suministro di coriente el a sera na 1964 un acuerdo cu e compania ELMAR, despues cu esaki a limita su mes na distribucion di electricidad. Na 1983 a instala e prome facilidad di *reverse osmosis*. Na aña 2004 a desaroya e proyecto di turbina di biento "Wind park Vader Piet" y esaki a bay den funcion 5 aña despues. Na 2006 a cuminsa usa "combustionengines", conoci como RECIP, cu un capacidad di 24 megawatt di produccion di coriente. Na maart 2008 a introduci e unidad di produccion di awa di 8000 m3 pa dia, SWRO.

## Wak tambe
* Energia sostenibel na Aruba
* NV Elmar
Cristiano Ronaldo

**Cristiano Ronaldo dos Santos Aveiro** (☆ 5 di febrüari 1985 na Funchal),  mihó konosí komo Cristiano Ronaldo o bou su sobrenombre CR7, ta un futbolista profeshonal portugues ku ta delantero pa e klup di e liga profeshonal saudita Al-Nassr i kapitan di e tim nashonal di Portugal. Ronaldo ta frekuentemente konsidera komo e mihó hungadó mundial i un di e mayó futbolistanan di tur tempu i te 2013 tabata e futbolista mas karo di tur tempu. Ela gana sinku premio di "Ballon d'Or" i kuater "Sapatu di Oro" oropeo, fihando ku ambos un record pa un hungadó oropeo. Durante su karera el a gana 32 trofeo mayor, inkluso shete título di liga, sinku di Liga di Kampion UEFA, un di Kampeonato oropeo UEFA, i un título di Liga di Nashonnan UEFA.

Ronaldo tin riba su nòmber e rekort di mas tantu gol (134) den e Liga di Kampion i mas tantu gol (11) den e Kampionato oropeo. Tambe e ta e di dos hende hòmber pa skor 100 gol internashonal i e promé hende hòmber oropeo ku e logro aki.

## Bida i karera
Ronaldo ta prosedente di e isla di Madeira. Su tata Dinis Aveiro tabata hardinero, i su señora Dolores dos Santos Aveiro, koki. Dor di alkoholismo su tata a muri dia e tabatin 19 aña. Ronaldo a kuminsa hunga futbòl na e klup di amateur CF Andorinha.

Na augustus 2021 el a switch di F.C. Juventus pa Manchester United, e klup ingles unda el a yega di hunga entre 2003 i 2009. Dia 30 di desèmber 2022 Al-Nassr a anunsiá e firmamentu di kontrat ku Ronaldo te meimei di 2025.
Presidente

E **presidente** ta un persona cu ta lidera un organisacion y cu generalmente tin podernan ehecutivo. E ta supervisa otro lider y departamento den un organisacion. E termino ta wordo uza pa referi na un figura cu ta dirigi of representa e structura organisatorio.

Originalmente, e palabra “presidente” tabata referí na un persona cu ta presidi un ceremonia of reunion, sin obligacion ehecutivo. Awendia, su uzo a evoluciona pa referi mas bien na un lider cu tarea ehecutivo y administrativo.

## Presidente como hefe di estado
Un pais cu tin un presidente como hefe di estado ta generalmente conoci como un *[[Repúblika|republica]]*. E structura y nivel di poder di e presidente ta depende di sistema politico di e pais.

Un republica por ta un democracia, caminda e presidente ta eligi directamente pa e pueblo (p.e. Merca) o apunta door di un parlamento cu ta democraticamente eligi.  Pero igualmente sa tin hopi biaha un presidente como hefe di estado den un pais menos democratico, caminda e ta representa e regimen autoritario of un dictadura, mescos cu un simbolo formal.

E rol y competencianan di un presidente ta diferencia di pais pa pais. Den algun pais, e ta solamente hefe di estado ceremonial (p.e. Alemania, Italia). Den otro pais, e ta hefe di estado y lider di gobierno pareu (modelo presidencial, p.e. Merca, Brazíl). Den tal caso ta papia di un *republica presidencial*.

Un otro diferencia ta e manera cu e presidente ta wordo eligi. Hopi pais ta tene eleccionnan presidencial, unda e pueblo ta vota directamente pa un presidente (p.e. Colombia), pero tambe sa tin paisnan unda e parlamento democratico ta nombra e presidente, manera na Surnam y Sur Africa.
Shoshori

**Shoshori** (Kòrsou/Boneiru) o **Shoshoro** (Aruba) ta un mata di tera, tipo klimop, ku ta pertenesé na e genero "Passiflora" o fruta di pashon. Su nòmber sientífiko ta *Passiflora foetida*. E mata tin un distribushon natural na Sentro i Sur Amérika i den e área di Karibe. E ta konosí riba e islanan Aruba, Kòrsou, Boneiru, Saba, Sint Eustatius i Sint Maarten. Su flor ta blanku, lila i biña kla ku un diameter di 3-4 cm. Su fruta hel ta krese te 3,5 cm i ta wòrdu protehí pa e sumpiñanan entre e blachinan. E ta kontené un pulpa blanku, ku bo por kome. Su sabor ta aromátiko i juicy.

## Nòmber
*Passiflora foetida* ta loke ta yama na hulandes ‘passievrucht’ òf ‘markiesa’, ingles ‘stinking passionflower’,  portugues ‘maracujá’ i na spaño ‘maracuyá’. Na Sürnam e ta yama ‘snekimarkoesa’ i na Kòrsou e ta konosí tambe komo ‘korona di La Birgen’ o ‘kleistubòm’.

## Uzo
Ta usa shoshori komo remedi di tera, entre otro pa mucha chikito ora su bariga ta rijs dor di awa di djente. Tambe ta baña kune ora di sarampi, bruhela o otro grawatamentu, i ta herbé komo bebida pa saka piedra di riñon.


File:Passiflora foetida.bloem.jpg|Flor
File:P.foetida.climb.jpg|Ranka
File:P.foetida.leaves.jpg|Blachi
File:Passiflora foetida (Dominicaanse republiek).jpg|Blachi di un variedat di Republika Dominikano
File:P foetida bracts.jpg|Blachinan protektor ta rondona e flor
File:P foetida fruit.jpg|Fruta rondoná pa sumpiña
File:Passiflora foetida fruit (5731498658).jpg|Pulpa blanku di fruta
File:Passiflora foetida MHNT.BOT.2009.13.9.jpg|Simia
Rocco Tjon

**Rocco Gian-Carlo Tjon** ta un politico Arubano y miembro di parlamento di Aruba desde 28 di maart 2025. E tabata minister di Husticia y Asuntonan Social den e di dos gabinete Wever-Croes di 2021 pa 2025. Anteriormente e tabata miembro di Parlamento di Aruba y lider di fraccion di partido MEP.

## Biografia
Tjon a lanta den bario di Savaneta. Despues di obtene su VWO-diploma na Colegio Arubano el a continua su estudio na Hulanda, na Nederlandse Politie Academie. Esaki e ta completa na 2004. Na 2017 e ta gradua na Universidad di Aruba cu e titulo di MBA. Tjon ta cuminsa su carera na Cuerpo Policial Arubano (CPA) na aña 2000, unda e ta subi di rango te e posicion di hefe di e "staf di korpschef" di CPA. Na 2016 e ta wordo nombra director di Instituto Correcional di Aruba (*hulandes*: Korrectie Instituut Aruba i miho conoci como KIA). Un aña despues e ta bandona e puesto pa inicia un carera politico.

### Carera politico
Na juli 2017 Tjon ta confirma su candidatura cu posicion 8 riba lista di MEP. Despues di ricibi 1.213 voto personal na eleccion di 2017, Tjon ta drenta parlamento di Aruba dia 27 di october 2017. E ta keda asigna como lider di fraccion pa MEP. Alabes e ta asumi presidencia di tres comision parlamentario fiho: Comision di Asuntonan di Husticia, Comision di Asuntonan di Reino y e Comision Relacionnan cu Merca.

Entre 2017 y 2021 Tjon ta presenta diferente mocion y amienda, entre nan e ley di iniciativa pa screening di candidato ministerial, e asina yama "Landsverordening integriteit ministers" (Ley di screening di minister); esaki hunto cu Edgard Vrolijk. Despues cu parlamento a trata esaki pa di dos bes, e ley a keda aproba na october 2021 cu diesnuebe voto pro y uno contra. Tambe el a entrega hunto cu Hendrik Tevreden e ley di iniciativa pa un "identificatieplicht". Tjon tabata iniciado di e amienda riba e cambio di e ''Landsverordening Aruba tijdelijk financieel toezicht'' (LAft), cual proyecto di ley despues di a keda aproba pa parlemento dia 6 di juni 2019, no a wordo manda pa Gobernador pa ratificacion. Den eleccion di 2021 Tjon ta logra 908 voto personal y a retene su asiento den parlamento. Entre 20 di september 2021 y 28 di maart 2025 e tabata minister di Husticia y Asuntonan Social. Despues di e retiro repentino di Glenbert Croes dia 8 di october 2024 el a keda encarga tambe cu e maneho y responsabilidad pa cu e ministerio di Labor, Energia y Integracion. Como candidato nr. 5 riba lista den eleccion 2024 el a ricibi 1.035 voto, un crecemento compara cu 2021.

### Bida personal
Tjon ta casa cu Vanessa Kock, ex-alto comisario di CPA (2020-2021), ken a retira temporalmente en conexion cu e nombramento di su casa como minister di Husticia. Na 2023, Tjon a cuminsa un procedura pa termina su matrimonio cu Kock.
Belnem

**Belnem** ta un bario di bibienda luhuso na Boneiru, situá 5 km suitost di Kralendijk den serkania di Punt Vierkant. Su nomber ta derivá di e nomber di Harry Belafonte (**BEL**), aktor i kantante merikano i Maurice Neme (**NEM**), un empresario Arubano. E bario tin 881 habitante (2020). Na kosta di Belnem tin un playa chikitu, Bachelor's Beach.

## Historia
Origen di bario di Belnem ta e proyekto di bibienda luhoso den e área di Punt Vierkant inisiá pa Harry Belafonte i Maurice Neme den dékada sesenta di siglo 20. E proyekto tabata enserá konstrukshon dentro di dos aña di alomenos 30 cas di minimal 100 m2 i un kaminda ku ta konekta e bario ku ret di kaminda eksistente.  Maneho di e proyekto tabata den man di Bel-Nem Caribbean Development Corporation, di kua Belafonte i Neme tabata director. Dia 3 di yüni 1966 a kuminsa konstrukshon di e komunidat privá aki, sinembargo na 1972 tabatin solamente dos kas trahá. Na 1968 Gezaghebber Morkos ta inougurá e asina yama EEG-weg, un karetera di 24 km di Kralendijk pa Sorobon ku ta pasa via Belnem, finansiá ku sosten di Union Oropeo. Mas despues a kuminsa konstrui mas besindario residensial na Belnem. Na 1981 e proyekto di Belnem tabata bou di skrutinio di Konseho Insular pa motivo di su karakter di spekulashon ku tereno. A bin konklui ku e tereno kual a ser transferi na Belnem na un tarifa reduci tabata wordu bendi den parsela ku un preis mas haltu.
Handroanthus chrysanthus

***Handroanthus chrysanthus*** òf ***Tabebuia chrysantha*** ta un palu tropikal prosedente di e mondinan seko di Sur Amérika. E espesie a keda deskribí pa promé biaha pa e botániko hulandes, Nicolaus Joseph von Jacquin (1727-1817). E palu ta famoso pa su flornan koló hel intenso i na 1948 a wòrdu deklará palu nashonal di Venezuela.

Paresido na e espesie aki, i prosedente di e mesun famia, ta e palu di kibrahacha (*handroanthus billbergii*), ku ta nativo na e Islanan ABC.

## Nòmber
Su nomber komun na ingles ta 'golden trumpet tree'. Na Sur Amérika e ta konosí komo:
* araguaney - Venezuela
* guayacán - Ecuador, Peru, Panama 
* guayacán hel òf cañahuate - Colombia
* ipê-amarelo - Brasil
* lapacho hel - Argentina, Paraguay
* tajibo - Bolivia
Kibrahacha

**Kibrahacha** (nòmber sientífiko: *Handroanthus billbergii*, sin. *Tabebuia billbergii* o *Tecoma billbergii*) ta un palu di flor ku ta nativo di Karibe i e parti nort di Sur Amérika. E espesie ta pertenesé na famia Bignoniaceae. E palu su korona ta fuertemente ramifiká i ta yega un altura di 6 pa 14 meter. Su flornan ta koló hel intensivo.

## Distribucion y habitat
Kibrahacha ta endémiko na e islanan di Aruba, Kòrsou i Boneiru, unda e sa wòrdu eroneamente indiká komo *[[Handroanthus chrysanthus]]* o *Tabebuia chrysantha*. E mata ta apropiá pa plantá riba tur sorto di suelo. E gusta solo i ta resistente pa sekura, spesial na barikanan di seru i den dal meimei di seru. 

## Descripcion

### Temporada di flor
Mayoria biaha e ta saka flor den aprel i yüli pa ougùstùs, e temporada di sekura den kual e mata ta pèrdè blachi. Masomenos sinku dia despues di un fuerte yobida e flornan ta aparesé den tròshi kòrtiku i ta floria pa un par di dia so. E nektar di e flornan ta atrae diferente para, insekto i otro animal. Despues di floriá e mata ta saka baliña ku simia koló maron kla.

### Uzo
E nòmber ‘kibra-hacha’ (literalmente na hulandes: *bijlbreekboom*) ta indiká ku ta trata di un palu duru, ku ta wòrdu uza pa traha mueble manera mesa i mas recien ta uza esaki pa traha souvenir.
Terorismo

**Terorismo** (prosedente di latin: terror) ta e praktika sin base legal di violensia severo òf menasa di violensia severo pa metanan polítiko òf religioso. Konseptonan di loke ta terorismo den mayoria ta trata di e uso ilegal di violensia, usualmente akoplá na personanan sivil komo viktima.  

E termino *terorista* i *terorismo* tin su orígen den Revolushon Franses na fin di siglo diesocho, pero den dékada 70 di siglo binti esaki a akapará atenshon i a wòrdu ampliamente usa na nivel internationashonal durante e konfliktonan di Nort Irlanda, pais basko i e konflikto israelí-palestino. E aumento di e atakenan di suisidio desde e dékada ochenta di siglo binti ta ser tipifiká pa e atakenan di 11 di sèptèmber na New York City, Arlington i Pennsylvania na 2001.
Taliban

**Taliban** (na Pasjtoe: د افغانستان د طالبان اسلامی تحریکِ , *Da Afghānistān da Talibān Islāmi Tahrik*) ta un movementu deobandi islamita na Afganistan i Pakistan, ku a surgi na 1994. Den tur dos pais Taliban ta hiba un guera di gueria i tin bou su mando teritorionan poblá grandi.

Durante un tempo largu (1996-2001) e Taliban tabatin e poder riba Kabul, e kapital di Afganistan i gran parti di e pais ku nan a konkista hibando un lucha armá i ku a keda proklamá e *Emirato Islamita Afganistan*. 

Ta supone ku e siudat pakistani Quetta tabata e sede prinsipal di e Taliban te 2021. Un kantidat di pais i entidat ta konsiderá e movementu un organisashon terorista. Desde 2016 Haibatullah Akhundzada ta lider di e organisashon.
Universidat Paris-Saclay

**Universidat Paris-Saclay** ta un universidat públiko situá na Gif-sur-Yvette, Paris, Fransia.

## Link eksterno
*   Portal ofisial di Universidat Paris-Saclay
Gabinete Wever-Croes I

**Gabinete Wever-Croes I** tabata un gabinete di Aruba di 17 di november 2017 te 20 di september 2021. E tabata e prome gabinete bou liderazgo di Evelyn Wever-Croes. E tabata e di cuater prome-minister di Aruba, e di dos prome-minister representando partido MEP y e di prome prome-minister femenino.

E gabinete tabata un coalicion entre e partidonan MEP, POR y RED cu sosten di 12 asiento den parlamento di Aruba. E tabata e prome gabinete den cual POR y RED ta carga responsabilidad di gobernacion. Dia 30 di maart 2021, net seis luna prome cu eleccion, henter e gabinete ta entrega retiro, incluso Andin Bikker cu ya a distancia su mes di POR, debi na un investigacion penal cu a start pa cu malversacion cu fondo di gobierno den e fraccion di POR den parlamento. 

## Formacion
Na eleccion parlamentario di Aruba 2017 di dia 22 di september e partido di gobierno AVP ta perde cuater asiento y cu esaki su mayoria absoluto. Prome-minister Mike Eman ta anuncia su retiro como lider di partido. Gobernador Alfonso Boekhoudt ta apunta Evelyn Wever-Croes, pa forma un gabinete nobo apesar cu AVP a logra mas voto cu MEP. Un luna despues e formado ta entrega su encargo cu un lista di mandatario. E cantidad di puesto ministerial ta wordo reduci di nuebe pa ocho, sinembargo e reduccion aki no ta henteramente conforme e promesa di eleccion di MEP den cuadro di bahamento di gasto.

## Puesto ministerial

## Otro puesto
E puesto di Minister plenipotenciario no ta un funcion di gabinete, sino ta resorta bou di Ministerio di Asuntonan General. 

## Mira tambe
* Eleccion na Aruba
* Politica di Aruba
Jamison Sint Jago

**Jamison Sint Jago**  (☆ 27 di mart 2002 na Rincon) ta un futbolista boneriano i internashonalista ku e ekipo nashonal di Boneiru. Aktualmente e ta hunga na posishon di defensor pa e klup spaño UD Los Garres.

## Trayectoria
Jamison Sint Jago a risibí su formashon básiko na Boneiru, unda na un edat hoben el a destaká komo defensor. E tabata kompetí den e Liga Boneiru saliendo pa Real Rincon na 2019.

Sint Jago a representá Boneiru na nivel hubenil den e weganan di kualifikashon pa CONCACAF U-17 2019. El a skor den e viktoria boneriano di 4-2 enfrente e ekipo nashonal U-17 di Bahamas.

Dia 6 di september 2019 el a debutá komo internashonalista den e wega kontra e Islanan Virgen Britaniko pa Liga Nashonnan C di CONCACAF. Na novèmber 2020 e ta djoin UD La Albatalía-La Arboleja di Segunda Autonómica di Spaña. Ku esaki e ta e promé futbolista boneriano pa hunga na Spaña.  Na yanüari 2021 e ta transferí pa UD Los Garres den e mesun liga.

## Karera deportivo
#### Klupnan

#### Selekshon

#### Partisipashon internashonal
Ayrton Statie

**Ayrton Daryl Statie** (☆ 22 di yüli 1994 na Kralendijk) ta un futbolista profeshonal hulandes, ku ta hunga den posishon di defensor. E ta hunga pa Achilles Veen i e selekshon nashonal di Kòrsou.

## Trayektoria
Statie a nasé na Boneiru i a inisia su karera futbolístiko den sekshon hubenil di e klup hulandes FC Den Bosch. Aki e ta kompletá su entrenamentu, sigui pa su debut na 2013. Na 2016 Statie ta pasa pa FC Eindhoven den kategoria amatùr i seis luna despues ta wòrdu transferi pa FC Oss.

Dia 8 di yüni 2016 Statie ta debutá pa e ekipo nashonal di Kòrsou den e wega di kualifikashon di CONCACAF Caribbean Cup kontra Islanan Birgen Merikano, kual wega ta kaba den viktoria 7 pa 0. Dia 25 di yüni 2017 Statie i selekshon di Kòrsou ta derota Jamaica 2-1, ganando asina e final di Kopa Karibe. Na 2017 i 2019 Statie a forma parti di e selekshon kurasoleño pa e CONCACAF Gold Cup.

Meimei 2017 e ta muda pa Azerbaijan unda e ta milita pa Səbail FK den e liga mas haltu di e pais. Despues di a laga disolbe su kontrakt na 2018 Statie ta uni na FC Lienden pa hunga den e di dos divishon di Hulanda. Na 2020 el ta bolbe kambia pa e klup merikano Reno 1868 FC ku a partisipa den e USL Championship. Ora e klup a bati bankrut na fin di e temporada 2020 Statie ta regresa Hulanda. Na komienso di 2021 e ta firma ku Kozakken Boys, un klup di di dos division. Na yüli 2022 el a bandoná Kozakken Boys pa CHC, saliendo den di dos klase amatur. Despues di un temporada na CHC a keda anunsiá ku Statie lo hunga den temporada 2023/24 pa Achilles Veen, militando den e di kuater division.

## Statistik

## Lista di honor
Narendra Modi

**Narendra Damodardas Modi** (☆ 17 di sèptèmber 1950 na Vadnagar) ta un polítiko indio di e partido Bharatiya Janata (BJP), Desde 2014 e ta sirbi komo e di dieskuater i aktual promé minister di India.
Mark Rutte

**Mark Rutte** (☆ 14 di febrüari 1967 na Den Haag) ta un polítiko hulandes.
For di 1 di òktober 2024 e ta Sekretario General di Organisashon di Tratado Nort Atlántiko (OTAN), un aliansa militar ku 32 estado-miembro. Anteriormente el a fungi komo Promé Minister di Hulanda i Minister di Asuntunan General for di 14 di òktober 2010 pa 2 di yüli 2024, loke ta hasié e promé minister ku a sirbi mas largu den historia di e pais. E tabata e promé premier liberal na Hulanda despues di 92 aña.  For di 2006 te 2023 e tambe tabata lider polítiko di partido VVD.

Dia 7 di yüli 2023 e di kuater gabinete Rutte ta kai a kousa di e krisis tokante asilo. Tras di e kaida Rutte a anunsiá su retiro di polítika i ku e no lo regresa den e gabinete nobo.
Iván Duque

**Iván Duque Márquez** (☆ 1 di ougùstùs 1976 na Bogota) ta un polítiko i hurista kolombiano. E tabata presidente di Colombia di 2018 te 2022. Siendo kandidato di a partido "Sentro Demokratiko" (spaño: *Centro Democrático*) den e elekshon presidensial di 2018 el a keda elegi komo e presidente mas hoben di e pais. Apoyá pa e eks-presidente Alvaro Uribe i e brotamentu di un ola populista, el a keda elegi apesar ku un aña prome su persona tabata relativamente deskonosi. El a kore kampaña riba e plataforma sentro-derechista ku tabata inklui oposishon na e asina yama "Akuerdonan di Havana", e akuerdo di pas ku e grupo gueria *Forsanan Armá Revolucionario di Colombia* (FARC).

Dia 7 di ougùstùs 2022 ela wòrdu sigui pa Gustavo Petro komo presidente di e Repúblika di Colombia.
Justin Trudeau

**Justin Pierre James Trudeau** (☆ 25 di desèmber 1971, Ottawa) ta un polítiko kanades i miembro di Partido Liberal di Canada. El a fungi komo lider di partido di 2013 pa 2025 i ta miembro di parlamento (MP) pa Papineau for di 2008. Trudeau tabata e di 23° promé minister di Canada di 2015 pa 2025. E ta e di dos promé minister mas hoben den historia di Canada despues di Joe Clark, i komo yiu di Pierre Trudeau e ta e promé pa ta e yiu òf famia di un promé minister previo. 

Despues di e renunsia repentino di visepromé minister Chrystia Freeland na desèmber 2024 i e krísis polítiko ku a sigui, Trudeau a anunsiá dia 6 di yanüari 2025, ku e lo renunsiá komo tantu promé minister komo lider di e Partido Liberal. El a konseha gobernador-general di Canada pa proroga parlamento te dia 24 di mart, mientras ku e partido ta tene un kompetensia pa liderazgo. Trudeau a retirá dia 14 di mart 2025, ora e partido a haña su susesor den e persona di Mark Carney, eks-presidente di Banko Sentral di Canada. Hopi kanades a mira e aktuashon resoluto di Trudeau na mart 2025 kontra e medidanan di importashon di presidente Trump komo un konklushon digno di su funshon komo premier. Su susesor a indiká ku e lo kontinua e maneho aki pa ku Merka.
Atakenan di 11 di sèptèmber

**Atakenan di 11 di sèptèmber**, referí komo **9/11** (na ingles: *nine-eleven*), tabata un serie di kuater atake terorista kontra Estadonan Uni di Merka riba djamars mainta, 11 di sèptèmber 2001 i ku a wòrdu ehekutá ku avionnan di pasahero sekuestrá den parti nortost di e pais. Ta tene e multimionario saudita Osama bin Laden i su grupo militante terorista islamita al-Queda responsabel pa e atakenan aki.
Parlamento di Aruba

**Parlamento di Aruba** (*[[hulandes]]*: **Staten van Aruba**) ta e parlamento unicameral di Aruba, pais outonomo dentro di Reino Hulandes. E parlamento ta constitui pa 21 miembro cu ta wordo eligi periodicamente pa un termino di cuater aña. Esaki ta tuma luga pa medio di eleccionnan directo (representacion proporcional) na cual ta participa e residentenan di Aruba cu tin derecho di voto. Cada miembro di parlamento ta retene su asiento te e parlamento ta disolvi, cu ta generalmente cada cuater aña despues di un eleccion. 

E parlamento di Aruba tin su sede na Oranjestad, na L.G. Smith Blvd., banda di e edificio di gobierno di Aruba.

## Organisacion
Composicion, competencia y proceduranan di parlamento ta regla den articulonan di Constitucion di Aruba (hulandes: *Staatsregeling van Aruba*). Miembronan di parlamento di Aruba ta eligi nan presidente y vicepresidente pa e aña parlamentario cu ta inicia anualmente riba e di dos diamars di luna di september. Durante e sesion di apertura Gobernador di Aruba ta tene un discurso den su calidad di cabesante di e gobierno Arubano.

Prome cu un parlamentario inicia su trabou ta controla su credencialnan y e ta wordo huramenta. Dentro di sala di reunion e parlamentario ta gosa di inmunidad. Kier men cu tur loke e trece dilanti den reunion no por ta causa pa lansa un persecucion penal. Esaki no ta aplica na declaracionnan haci pafor di e sala di reunion di parlamento. Un parlamentario por entrega su retiro na cualkier momento. Usualmente su sucesor ta e candidato cu ta sigui riba e lista di e partido politico concerni.  Banda di esey un miembro di parlamento por opta pa sea uni su mes na un otro partido o pa continua como parlamentario independiente. Dor cu un parlamentario ta personalmente eligi no por obliga su persona pa tuma retiro. Esey ta nifica cu e no ta mara na e punta di bista di su partido.   

Parlamento conoce dos tipo di reunion: reunion publico (*openbare vergadering*), unda e parlamentario por trece mocion, amienda riba ley y vota riba e ley y tambe encuentro publico (*openbare bijeenkomst*), unda esaki tin mas un caracter informativo pa parlamento y pa pueblo. Reunionnan di parlamento plenario ta publico pa cual tin un tribuna pa acomoda bishitante. Banda di e reunionnan aki tin reunion di e comisionnan di parlamento, por ehempel ora ta reuni cu gremionan. Presidente di cada comision mes por dicidi si ta haci e reunion o e contenido di e reunion publico of no.

## Historia
E siguiente fraccionnan a forma parti di parlamento di desde su inicio dia prome di januari 1986. E flecha ta indica e mayoria di asiento (11) den parlamento; na man robes di esaki ta e partido(nan) cu ta sostene gobierno y na man drechi esun(nan) cu ta partido di oposicion.

* Periodo 1: 1986 - 1989

* Periodo 2: 1989 - 1993

* Periodo 3: 1993 - 1994 

* Periodo 4: 1994 - 1997 

* Periodo 5: 1997 - 2001

* Periodo 6: 2001 - 2005

* Periodo 7: 2005 - 2009

* Periodo 8: 2009 - 2013

* Periodo 9: 2013 - 2017

* Periodo 10: 2017 - 2021 

* Periodo 11: desde 2021

## Mira tambe
* Lista di presidente di Parlamento di Aruba
* Politica di Aruba
ABBA

**ABBA** ta un grupo di pop sueco forma na Stockholm na 1972 pa **A**gnetha Fältskog, **B**jörn Ulvaeus, **B**enny Andersson i **A**nni-Frid Lyngstad. E nomber di e grupo ta e acronimo di e prome letter di nan prome nomber. Entre 1974 pa 1983 e grupo a bira un di esunnan comercialmente mas exitoso den historia di musica popular. Na 1972 ABBA tabata e prome ganador pa Suecia den e Festival di Cancion Eurovision cu e cancion *Waterloo*. Na 2005 na ocacion di e 50 aña di existencia di e competencia *Waterloo* a keda eligi como e mihor cancion di su historia.
Ed Asner

**Eddie Asner** (n. 15 di november 1929  na Kansas City - f. 29 di augustus 2021 na Los Angeles) tabata un comediante y actor di pelicula Mericano.

## Famia y hubentud
Asner a na Kansas City, Missouri riba dia 15 di november 1929.
Luis Abinader

**Luis Rodolfo Abinader Corona** (☆ 12 di yüli 1967, Santo Domingo) ta un ekonomista, empresario i polítiko dominikano. Desde 16 di ougùstùs 2020 e ta e di sinkuentikuater i aktual presidente di e Republika Dominikano. El a postulá su mes komo kandidato presidensial pa Partido Revolushonario Moderno (spaño: *Partido Revolucionario Moderno*) den e elekshonnan general na 2020; anteriormente na 2016 e tabata kandidato pa e kombinashon Partido Humanista Dominikano i Partido Revolushonario Dominikano.
Ariel Henry

**Ariel Henry** (☆ 6 di novèmber 1949) ta un neurosiruhano i politiko haitiano, kende  tabata promé minister i presidente interino di Haiti despues di e asesinato di Jovenel Moïse, desde desde 20 di yüli 2021 te ku su renunsia formal ofisial dia 24 di aprel 2024. E tabata tambe minister interino di Interior i Komunidatnan Territorial for di 14 novèmber 2022 te na su renunsia dia 24 di aprel 2024.

Apesar di posee un legitimidat limitá, Henry inisialmente a keda na poder dor di divishon den e oposishon i dor di e akuerdonan di 11 di sèptèmber 2021 i despues di 21 di desèmber 2022. Sinembargo e no ta logra, manera previsto, pa ehekutá e programa di Jovenel Moïse, esta e adopshon di un konstitushon nobo pa medio di un referèndum sigui pa elekshon.

Despues e ta bira enbolbí den un kontroversia debí ku el a nenga di kooperá ku e outoridatnan riba su lasonan ku Joseph-Félix Badio, un di e sospechosonan akusá di orkestrá e asesinato di Moïse.  Ofisialnan ku a investigá e kaso a sospechá ku Henry tabata envolví den planifikashon di e asesinato.

Dia 11 di mart 2024, Henry a anunsiá ku e lo a renunsia ora un konseho presidensial di transishon a ser kreá, i dia 25 di aprel el a presentá su renunsia den un karta firmá 24 di aprel na Los Angeles. Henry su gabinete a nombrá Michel Patrick Boisvert, minister di Ekonomia i Finansa, komo  promé minister interino.
Edgard Vrolijk

**Edgard G.A. (Gachi) Vrolijk** (☆ 15 di juni 1977 na Aruba) ta un politico Arubano y miembro di Parlamento di Aruba desde 27 di october 2017. El a fungi como Presidente di Parlamento di Aruba di 8 di juli 2021 te 9 di september 2024.

## Bida y carera
Edgard Vrolijk a lanta den districto di Santa Cruz, den bario di Shete. Na edad hopi jong el a cuminsa hunga futbol. Na edad di 15 aña e ta switch di SV Arsenal pa SV Estrella, club cu a titula campeon na varios ocasion. Vrolijk tabata miembro di seleccion Arubano y a participa na diferente clasificacion internacional di CONCACAF. Tambe como hoben el a cuminsa ta activo como coach, prome den futbol y despues den beisbol. El a  sigui activo como coach y miembro di directiva di SV Estrella te dia di awe.

Na aña 2000 Vrolijk a termina su estudio na Instituto Pedagogico Arubano (IPA) como docente di scol primario. Entre 2000 y 2017 el a traha na Cacique Macuarima School, unda e tabata activo tambe como coach di deporte escolar.  Na 2021 e ta termina su estudio den ley na Universidad di Aruba. Su tesis pa grado master tabata titula: *“De concept–rijkswet Caribische Hervormingsentiteit: De autonome positie van de landen binnen het Koninkrijk, de procedures bij een consensusrijkswet en de Caribische Hervormingsentiteit als zelfstandig bestuursorgaan”*.

Vrolijk ta casa cu Charissa Jarzagaray y hunto nan tin tres yiu muhe.

### Politica
Na 2013 Vrolijk ta drenta den arena politico, debutando como nr. 15 riba lista di MEP. Den eleccion di 2013 e ta saca 586 voto. Despues di a saca 749 voto personal riba posicion nr.10 den eleccion di 2017 el a drenta Parlamento di Aruba como miembro di fraccion di MEP. Na 2019 e tabata iniciado di un "proyecto piloto di e-learning" na varios scol basico. Hunto cu Rocco Tjon, Vrolijk ta entrega e mesun aña un ley di iniciativa pa screening di ministernan, e asina yama "Landsverordening integriteit ministers". Despues cu parlamento a trata esaki pa di dos bes, e ley a keda aproba na october 2021 cu diesnuebe voto pro y uno contra. E ta logra mantene su asiento den parlamento pa un di dos termino despues di obtene 619 voto den e eleccion di 25 di juni 2021. Dia 8 di juli 2021, durante e prome reunion di e parlamento den su constelacion nobo, e ta wordo eligi como presidente di parlamento. El a wordo re-eligi na apertura di aña parlamentario na september 2021, 2022 y 2023. Ora na 2024 e no a wordo re-eligi esaki a conduci na e caida repentino di Gabinete Wever-Croes II.
Gabinete Wever-Croes II

**Gabinete Wever-Croes II** tabata un gabinete di Aruba di 20 di september 2021 te 28 di maart 2025. E tabata e di dos gabinete bou liderazgo di Evelyn Wever-Croes, cu a sigui gabinete Wever-Croes I. E gabinete ta un coalicion entre e partidonan MEP y RAIZ cu sosten di 11 asiento den parlamento di Aruba. E ta e prome gabinete den cual RAIZ ta carga responsabilidad pa gobernacion. 

Dia 9 di september 2024 Wever-Croes a entrega retiro di su gabinete na gobernador, despues di un kiebro di confiansa entre e partidonan di coalicion. Base di a kiebro tabata cu parlamento di Aruba a eligi Raymond Kamperveen (RAIZ) riba Edgard Vrolijk (MEP) como presidente di parlamento. El a pidi pa disolve e parlamento y yama eleccionnan pa 6 di december.

## Formacion
Cu e gran cantidad di partido participante (12) na eleccion parlamentario di dia 25 di juni 2021 MEP ta sali e partido cu mas voto y e unico partido di gobierno cu ta logra retene tur su asientonan den parlamento. E partido ta declara di ta dispuesto pa traha den coalicion cu tur partido excepto AVP. Dia 5 di juli Gobernador Boekhoudt a apunta como informador e duo Eddy Werleman, ex-politico y Tisa Lasorte, presidente di SER Aruba. Tres dia despues MEP y RAIZ ta firma un acuerdo di intencion pa forma un gobierno di coalicion pa e periodo 2021-2025. Evelyn Wever-Croes ta wordo apunta como formador cu e encargo pa: 

*forma un gabinete stabil cu por conta cu e sosten di e fraccion di MEP y RAIZ den parlamento y cu ta consisti pa personanan cu ta dispuesto y capas pa yega na un maneho comun cu ta dedica na e recuperacion financiero y social-economico di Aruba, en particular na e concretisacion y ehecucion di e asina yama "landspakket"*. 

Durante formacion e dos partner di coalicion a tene un serie di reunion consultativo cu mas di shen (100) organisacion di stakeholders. Dia 19 di augustus MEP y RAIZ ta firma e "acuerdo di gobernacion di San Nicolas" y dia 9 di september formador Croes ta entrega su reportahe final di e formacion y ta anuncia e reparticion di cartera.

## Constelacion
E di dos gabinete Wever-Croes ta consisti di ocho (8) minister, reparti den seis pa MEP y dos pa RAIZ. Cuater minister di e gabinete anterior ta continua den funcion, esta Evelyn Wever-Croes, Xiomara Maduro, Dangui Oduber y Glenbert Croes. Sinembargo compara cu e gabinete anterior nan carteranan a mira cambio.

## Otro puesto
E puesto di Minister plenipotenciario no ta un funcion di gabinete, sino ta resorta bou di Ministerio di Asuntonan General. 

## Mira tambe
* Eleccion na Aruba
* Politica di Aruba
Moské Kalifar Omar

**Moské Kalifar Omar** òf **Moské Omar bin Al-Khattab**, ta un moské na Willemstad, Kòrsou, situá den Otrobanda na Weg naar Welgelegen. E moské ta den uso desde 1965 i ta e promé moské di Kòrsou i di Antias Hulandes, banda di ta un di e proménan den área di Karibe. 

## Historia
Na 1962 ta kuminsa ku trabou di konstrukshon pa konverti Lanthùis Plantersrust i eks-hospital militar na Otrobanda den un moské. E edifisio ta data di 1891 i ta konsidera un di e mas bunita ehèmpelnan di arkitektura tropikal na Kòrsou. 

E moské a wòrdu finansiá ku donashon di kreyentenan di Arabia Saudita, Libia i Trinidad i Tobago, unda tin e komunidat mòslem mas grandi di Karibe. Kant'i lanthùis a lanta un minarèt di 18 meter alto i un residensia pa e "cheij", e kuidadó religioso di e moské. Esaki ta e úniko moské na Kòrsou desde ku a tuma e edifisio den uso na 1965. Su apertura ofisial a tuma lugá dia promé di mei 1966 dor di Gobernador Debrot i na mes momentu e edifisio a wòrdu konsagrá. Na 1980 a rekonstruí e edifisio radikalmente pa kual motibu e moské a sera un tempu. 

## Komunidat islamita na Kòrsou
E komunidat mòslem bibá na Kòrsou, ku a establesé na inisio di siglo binti riba e isla, ta konsisti predominantemente di komersiantenan prosedente di Líbano i di algun grupo mas chikito di mòslem di Siria i Sürnam. Tempu di e konstrukshon di e moské e komunidat tabata konta 300 pa 400 kreyente. Awendia ta estima ku e komunidat ta konsistí di 1000 mòslem.
Despues ku e moské a habri a atraé un iman i na 1967 e diferente grupo islamita ta uni den un solo komunidat religioso. Na 1968 a funda e Asosiashon Komunidat Mòslem Kòrsou pa fortifiká e religion bou e komunidat i pa stimula e hobennan pa actividat riba tereno sosial i kultural. 

## Mira tambe
* Promé moské di Aruba
Gabinete mayoritario

Un **gabinete mayoritario** o **gobierno mayoritario** ta un gabinete di gobierno cu ta wordo forma pa un of mas partido politico cu conhuntamente ta representa un mayoria di mitar di e total di asiento den parlamento plus uno. Pa logra esaki mester di 11 di e 21 asiento den e parlamentonan di Aruba i Kòrsou i 8 di 15 den e parlamento di Sint Maarten. Na Hulanda ta rekeri 76 di e 150 asiento.

Contrario na un gabinete mayoritario ta un gabinete di minoria. Den parlamento e gabinete di minoria ta falta suficiente sosten y pesey tin cu investiga adelanta si su leynan lo carga e sosten necesario. E paisnan den Reino Hulandes conoce un historia parlamentario di gabinetenan mayoritario. Sinembargo mas biaha Hulanda a yega di forma un gabinete di minoria.

## Mira tambe
* Mayoria absoluto
Wem Lampe

**Willem Frederik Meinhardt (Wem) Lampe**  (☆ 5 di december 1896 na Aruba - † 21 di februari 1973 na Aruba) tabata un ambtenaar, notario y politico Arubano. E tabata e di prome minister di Husticia di Antias Hulandes y tambe su prome minister plenipotenciario na Den Haag. Den historia di Antias Hulandes e ta e minister plenipotenciario cu a sirbi mas largo, di aña 1955 te 1967. Entre 1967 y 1970 e tabata gobernador interino di Antias Hulandes.

## Biografia
Wem Lampe tabata un di e ocho yiunan di Hendrik Meinhardt Lampe y Sofia Romelia Zeppenfeldt. Su tata tabata maestro di scol y ta fayece ora Wem tabatin 6 aña. Despues di scol basico e ta cuminsa traha den un tienda. Na 1914 e ta muda pa Sint Maarten unda e ta continua cu su enseñansa secundario na mesun scol unda su ruman homber mayo tabata cabesante. Banda di su estudio e tabata traha na oficina di gezaghebber A.J.C. Brouwer. Na 1917 e ta bira griffier na Conseho di Husticia na Sint Eustatius. E tabata gezaghebber interino na Saba di 1921 te 1927, sigui pa gezaghebber pa tur tres isla di Islariba di 1927 te 1930. Na 1930 el a muda pa Corsou kaminda el a bira hefe di e seccion di contabilidad na e departamento di finansa. Seguidamente el a bay traha na e oficina di Ministerio Publico (OM). Despues di a bay Hulanda dos biaha pa studia derecho, el a haci su examen pa 'praktizijn' (abogado) y notario. Como funcionario di Ministerio publico el a traha na corte di prome instancia na Corsou prome cu el a wordo nombra fiscal meymey di 1941. Na 1946 el a bandoná e servisio di gobierno y a establece su mes como notario na Aruba, unda e tabata sucesor di Shon Dochi Kwartsz. 

Den gabinete interino da Costa Gomez, Lampe a bira minister di Husticia di Antias Hulandes na april 1951 como representante di partido di coalicion AVP, pero na juli 1952 el a entrega su retiro ora el a switch pa partido PPA. Despues di e eleccion pa parlamento di Antias Hulandes na november 1954, el a sirbi atrobe den gabinete Jonckheer I como minister di Husticia y vicepremier. Na augustus 1955, el a wordo nombra como e promé minister plenipotenciario di Antias Hulandes na Den Haag, unda el a habri e asina yama *"Antillenhuis"* na januari 1956. Na 1966 Lampe a encabesa e lista di PPA den eleccion pa parlamento antiano. Apesar cu el a keda elegi e no a acepta su asiento. Despues di su retiro 1 di januari 1967 como minister plenipotenciario el a sirbi como gobernador interino di Antias Hulandes te juni 1970.

Lampe a publica su memoires na 1968 bou di e titulo *In de schaduw van de gouverneurs*, sigui pa
*Buiten de schaduw van de gouverneurs* na 1971. E tabata co-fundador y miembro di directiva di hopi organisacion y activo den e Oranje Vereniging Aruba.

Na Saba el a casa ku Lena van der Pool cu a fayece na Corsou na 1940. Di e union aki a nace su unico yiu Sheila Octavia. Despues di un lucha pa su salud Lampe el a fayece dia 21 di februari 1973 na edad di 76 aña.

## Condecoracion
* : Comendador (*Commandeur*) den Orden di Oranje-Nassau (1966)
* : Gran Cruz di Merito (1960)
* : Gran Cruz di Merito (1960)

## Bibliografia
* *In de schaduw van de gouverneurs* (1968)
* *Buiten de schaduw van de gouverneurs* (1971)
Gabinete-Pisas II

**Gabinete-Pisas II** tabata un gabinete di Kòrsou entre 14 di yüni 2021 i 9 di yüni 2025. E tabata e di dies gabinete desde e disolushon di Antia Hulandes. E tabata un koalishon, formá pa Movementu Futuro Kòrsou (MFK) i Partido Nashonal di Pueblo (PNP), bou liderazgo di Promé minister Gilmar Pisas. E tabata susesor di gabinete-Rhuggenaath.

Dia 21 di ougùstùs 2024 e tres minister di PNP a entrega nan retiro, despues di un kiebro entre e partnernan di koalishon. Motibu di e retiro tabata ku henter frakshon di MFK e retirá nan konfiansa den e parlamentarionan di PNP, Sheldry Osepa i Gwendell Mercelina, relashoná ku nan postura krítiko pa ku minister Javier Silvania (MFK). Dia 20 di ougùstùs kaba, MFK a yega na un akuerdo ku partido KEM i Zita Jesus-Leito komo parlamentario independiente pa bira partner di koalishon nobo den e gabinete, ku ta duna sosten pa mantene un mayoria den parlamento (11 asiento).  Ku esaki e gabinete no a bira demisionario ni tabata nesesario pa yama elekshon antisipá. 

Dos luna despues e stabilidat di e koalishon tabata den duda atrobe pa motibu di e detenshon di parlamentario di KEM, Michelangelo Martines, kende no por kumpli ku su tareanan. Ademas a keda insigur si Anthony Godett, e di dos kandidato riba lista di KEM, lo ta e remplaso di Martines den Parlamento. Gobièrnu di Kòrsou sinembargo a sa di mantené su mayoria den Parlamento, danki na e sosten di parlamentario independiente Corine Djaoen-Genaro. 

Na final di e periodo di gobernashon di gabinete Pisas II por a konstatá diferente avanse na Kòrsou kompará ku añanan anterior, entre nan, un kresementu ekonómiko signifikativo (partikularmente den sektor di turismo), un kaida fuerte den desempleo, un mehorashon drástiko den finansa di gobièrnu i den kalidat di infrastruktura.

## Formashon
Un siman despues di resultado di elekshon partidonan MFK i PNP, ku ta representá 13 di e 21 asiento den parlamento, ta firma un akuerdo di intenshon pa goberná huntu i repartí e puestonan ministerial. Dia 30 di aprel a firma e akuerdo di gobernashon 2021-2025. Na inisio di e proseso di formashon a apuntá eks-minister Rutsel Martha i abogado Chester Peterson komo informador. Despues Peterson so a kontinua ku e enkargo di formashon i riba petishon ta dedika atenshon na e puntonan: akuerdo di gobernashon, kombatimentu di pobresa i kriminalidat, rekuperashon di finansa públiko, desaroyo ekonómiko i retrasonan den enseñansa, drechamentu di infrastruktura i mehorashon di salú públiko.

## Konstelashon
E gabinete ta inisia su trabao ku 7 minister i dos puesto vakante. Despues ku e kandidatonan Eduard Braam (MFK) i Ramon Chong (PNP) no tabata ministeriabel e puestonan di minister di Hustisia i minister di Desaroyo Ekonómiko no por a wòrdu yená. Dia 22 di sèptèmber 2021 Ruisandro Cijntje ta huramentá komo minister di Desaroyo Ekonómiko (MEO). 

## Mira tambe
* Ministerionan di pais Kòrsou
Angela Merkel

**Angela Dorothea Merkel** (☆ Angela Dorothea Kasner, dia 17 di yüli 1954 na Hamburg) ta un eks-politiko aleman  ku a sirbi desde 2005 te 2021 komo kansier di Alemania (na alemán: *Bundeskanzlerin*). El a fungi komo lider di oposishon di 2002 pa 2005 i komo lider di e partido Union Kristian Demokrátiko (CDU) di 2000 pa 2018. E tabata un miembro di e partido CDU i e prome muhe pa okupa e puesto di kansier di Alemania. Tabata referi frekuentemente na Merkel komo e *de facto* lider di e Union Oropeo i e muhe mas poderoso na mundu.
Lista di minister plenipotenciario di Antias Hulandes

E **lista di [[minister plenipotenciario]] di [[Antias Hulandes]]** ta duna un resumen di e ministernan plenipotenciario di e pais Antias Hulandes den Gobierno di Reino. E funcion a wordo institui na 1955 despues cu e Statuut pa Reino Hulandes a drenta na vigor y a keda elimina cu e disolucion di Antia Hulandes na 2010. Te dia 1 di  januari 1986 e minister plenipotenciario di Antias Hulandes tabata tambe representa Aruba.

For di 1947 caba tabatin un representante oficial di Antias Hulandes na Den Haag. Den transcurso di tempo e funcion aki a evolua den e funcion di minister plenipotenciario. Personanan cu a sirbi como representante tabata: Moises Frumencio da Costa Gomez (1947-1948), Michael Gorsira (1948-1951) y Cola Debrot (1951-1954).

## Mira tambe
* Lista di minister plenipotenciario di Aruba
* Lista di minister plenipotenciario di Corsou
* Lista di minister plenipotenciario di Sint Maarten